বেশীদিন আগের কথা নয়, এই বছর দুয়েক আগে অফিসিয়াল কাজে শেরপুর জেলার (আগে বৃহত্তর ময়মসিংহের অধীনে ছিল) ঝিনাইগাতি উপজেলার এক কোচ গ্রামে কোচদের সার্ভে করছিলাম। সেসময় ঐ এলাকার এক বর্ষীয়ান বাঙ্গালী মুসলিম আমাদের সাথে বসে কথা বলছিলেন। আমার প্রশ্ন ছিল এই অঞ্চলে কোচ জনগোষ্ঠীর বসবাস কত বছর আগে থেকে? কোচদের মধেয় কেউ সঠিক জবাব দিতে পারে নি। পারার কথাও না, কারণ স্মরাণাতীক কাল থেকেই ঐ অঞ্চলে তাদের বসবাস। ঐ বর্ষীয়ান বাঙ্গালী মুসলিম লোকটি বললেন, “আমি যখন খুব ছোট তখন থেকেই দেখেছি যে এই অঞ্চলে কয়েকটি মুসলিম বাড়ি ছাড়া সবগুলোই গারো, হাজং, কোচ, ডালু আর বানাইদের এলাকা আসিল। আমি আমার বাবার মুহে (মুখে) নসি (শুনেছি) আমার দাদা আমার বাবা যখন ছোড (ছোট) আসিল (ছিল) তহন দক্ষিণ অঞ্চল থাইক্যা (থেকে) এইহানে আইয়া বাড়ি বানাইসে। আর তহিন এই এলাকার গারো আর কোচরাই হেরারে (তাদেরকে) বাড়ি বানানির জিনিস (বাঁশ, কাঠ, ছন ইত্যাদি) দিয়া সাহায্য করসিল, এমনকি হালবাওনের লাগি (চাষের জন্য) জমিও দিসিল। (পাশে বসা আরেক বর্ষীয়ান কোচ লোককে দেখিয়ে আবার বললেন) ছোড কাল থাইক্যাই এই দাদাদের লগে বড় হইসি, দাদাদের বাড়িত খাইসি, ঘুমাইসি। আমি নিজেও দেকসি কয়েকডা মুসলমান বাড়ি ছাড়া সবগুলাই আসিল গারো, কোচ, হাজং, ডালু আর বানাইদের পাড়া। ১৯৬৪তে আসাম থাইক্যা মুসলমানরা যহন বিতাড়িত হইয়া বাংলাদেশে আইলো (আসল), তহন বলে হেরা ময়মনসিংহের সংদু নদীর (ব্রহ্মপুত্র নদের গারো এবং আদি নাম) পারে আইয়া বাইদ্যাগোর লেহান (বেদেদের মত) ঝুপড়ি বাইন্দিয়া আসিল। হেইডা দেইখ্যা আইসে আমাগোর এলাকার আগিলা চেয়ারম্যান। পরে রাইতে হেরারে এই এলাকায় লইয়া আনসে। আইন্নিয়া পরে কই রাখবো? পরে চেয়ারম্যানে হেরারে যুক্তি দিল, রাইতে গারো, হাজং আর কোচগোর বাড়িতে আগুণ দিতে আর লুট করতে। আর হেরা চেয়ারম্যানের কতায় এক রাইতেই কয়েকটা পাড়া জ্বালাইয়া দিল। এর পরে ভয়ে বেশীর ভাগই ইন্ডিয়া পলাইয়া গেল। খালি এই দাদারা থাইক্যা গেল।”